
A "Bajok" folytatódnak – A brexit hatása az észak-írországi békefolyamatra

Az 1968 és 1998 között húzódó viharos időszakot, melyet magyarul észak-ír konfliktusnak nevezünk, az 1998-as nagypénteki megállapodás zárta le formálisan. Ám számos tényező közrejátszott az egyébként is labilis békefolyamat megzavarásában, legutóbb a Brexit.
A dolgozatban elemzésre kerülnek a Buzan-Wæver-de Wilde-féle biztonsági szektorok, mégpedig a katonai, politikai, gazdasági, társadalmi és környezeti szektorok, amelyek a Brexit által veszélyeztetve lehetnek. A Brexit-tárgyalások Észak-Írországot jelentősen érintő dokumentumait is vizsgáló dolgozat bemutatja ezen egyezményeket és megállapodásokat, feltárva az Ír-sziget északi államára gyakorolt hatásaikat.
A szektorális analízis hivatalos, többnyire kormányzati statisztikákon való alapulása hozzájárul ahhoz, hogy a Brexit Észak-Írországra gyakorolt hatásait számszerűen, ezáltal objektíven lehessen kiértékelni, egyúttal következtetéseket is levonni az évtized egyik legjelentősebb politikai eseményéről, az Egyesült Királyság Európai Unióból való kilépéséről. A vizsgálat során feltárható, hogy a 2016-os népszavazástól kezdve a 2021-gyel véget érő átmeneti időszakon át egészen 2023-ig milyen irányba mozdította a Brexit az öt szektort. A kutatási eredmények kiértékelése egy könnyen áttekinthető táblázatban került összegzésre, rendszerezett formátumban, ahogy az öt biztonsági szektor is egymástól elkülönített alfejezetekben esett vizsgálat alá.
A vizsgálat eredményeként elmondható, hogy a Brexit nem gyakorolt jelentős fenyegetést az öt, korreláló szektor egyikére sem, így az észak-ír békefolyamat, habár alkalmanként lassabban és nehézkesebben történik a reméltnél, tovább folytatódhat – noha az Európai Unión kívül.



